Järjestäytynyt rikollisuus on yksi suurimmista Euroopan unionin turvallisuuteen kohdistuvista uhkista. Europolin mukaan Euroopassa on tällä hetkellä tutkinnan kohteena yli 5 000 järjestäytynyttä rikollisryhmää. Järjestäytynyt rikollisuus on voittokeskeistä, ja sen laiton toiminta on erittäin tuottavaa: järjestäytyneen rikollisuuden hyödyn arvioidaan tällä hetkellä olevan EU:ssa noin 110 miljardia euroa vuodessa.

Direktiivin 2014/42/EU lisäksi toinen merkittävä virstanpylväs varojen takaisinhankinnan alalla on jäädyttämistä ja menetetyksi tuomitsemista koskevien päätösten vastavuoroista tunnustamista koskevan asetuksen (EU) N:o 2018/1805 hyväksyminen. Asetuksen tarkoituksena on helpottaa varojen rajat ylittävää takaisinhankintaa ja nopeuttaa ja yksinkertaistaa rikollisten varojen jäädyttämistä ja menetetyksi tuomitsemista EU:n sisällä. Sitä sovelletaan kaikkiin jäädyttämispäätöksiin ja menetetyksi tuomitsemista koskeviin päätöksiin, jotka on annettu rikosoikeudellisissa menettelyissä, eli se koskee sekä tuomioon perustuvaa että tuomioon perustumatonta menetetyksi tuomitsemista.

Kreikan ja Kyproksen täytäntöönpanolainsäädäntö sisältää kaikkien näiden termien määritelmät. Termi ’rikoshyöty’ on määritelty Bulgariassa, Tšekissä, Virossa, Irlannissa, Kroatiassa, Maltassa, Portugalissa, Suomessa ja Ruotsissa. ’Omaisuus’ on määritelty erikseen Bulgariassa, Tšekissä, Virossa, Irlannissa, Kroatiassa, Latviassa, Unkarissa, Maltassa, Portugalissa, Romaniassa, Sloveniassa ja Slovakiassa. Termi ’rikoksentekovälineet’ on määritelty Tšekissä, Maltassa ja Portugalissa. Termi ’menetetyksi tuomitseminen’ on määritelty Bulgariassa, Latviassa ja Liettuassa. ’Jäädyttäminen’ on määritelty Itävallassa, Unkarissa ja Alankomaissa.

2.2.3.Menetetyksi tuomitseminen (4 artikla)

2.2.3.1.Tuomioon perustuva menetetyksi tuomitseminen (4 artiklan 1 kohta)

Direktiivin 4 artiklan 1 kohdassa jäsenvaltiot velvoitetaan mahdollistamaan rikoksentekovälineiden ja rikoshyödyn tai rikoksentekovälineiden ja rikoshyödyn arvoa vastaavan omaisuuden tuomitseminen menetetyiksi rikoksen johdosta annetulla lainvoimaisella tuomiolla. Lainvoimainen tuomio voidaan antaa myös menettelyssä, jossa asia tutkitaan ja ratkaistaan vastaajan poissaolosta huolimatta.

Kaikki jäsenvaltiot ovat mahdollistaneet rikoksentekovälineiden ja rikoshyödyn menetetyksi tuomitsemisen lainvoimaisella tuomiolla.

Mitä tulee rikoksentekovälineiden ja rikoshyödyn arvoa vastaavan omaisuuden tuomitsemiseen menetetyksi, useimpien jäsenvaltioiden (Belgia, Bulgaria, Tšekki, Kreikka, Espanja, Kypros, Ranska, Italia, Latvia, Luxemburg, Malta, Unkari, Itävalta, Puola, Portugali, Slovenia, Slovakia, Suomi, Ruotsi) kansallisessa lainsäädännössä säädetään mahdollisuudesta tuomita menetetyksi rikoksentekovälineiden ja rikoshyödyn arvoa vastaavia muita varoja. Useissa jäsenvaltioissa (Saksa, Viro, Irlanti, Kroatia, Liettua, Alankomaat) on mahdollista tuomita tuomittu maksamaan menetetyksi tuomittuja varoja vastaava rahasumma.

2.2.3.2.Tuomioon perustumaton menetetyksi tuomitseminen (4 artiklan 2 kohta)

Jos 4 artiklan 1 kohdan mukainen menetetyksi tuomitseminen lainvoimaisen tuomion perusteella ei ole mahdollista, jäsenvaltioiden on mahdollistettava rikoksentekovälineiden ja rikoshyödyn menetetyksi tuomitseminen ainakin tapauksissa, joissa aloitettua rikosoikeudellista menettelyä ei voida jatkaa siksi, että epäilty tai syytetty on sairas tai paennut.

Menettelyjen, joissa asia tutkitaan ja ratkaistaan vastaajan poissaolosta huolimatta, olemassaolo Belgiassa, Virossa, Alankomaissa ja Slovakiassa riittää täyttämään 4 artiklan 2 kohdan vaatimuksen.

Maltassa ja Itävallassa menetetyksi tuomitseminen ilman edeltävää tuomiota on mahdollista sairaus- ja pakenemistapauksissa. Useimpien jäsenvaltioiden (Bulgaria, Tšekki, Saksa, Irlanti, Espanja, Ranska, Kroatia, Italia, Kypros, Latvia, Liettua, Luxemburg, Unkari, Puola, Portugali, Slovenia, Suomi) kansallisessa lainsäädännössä mennään direktiivin säännöksiä pidemmälle.

Kroatiassa menetetyksi tuomitseminen on mahdollista, jos i) syytetty on joko pysyvästi kyvytön käyttämään puhevaltaa oikeudessa tai on viranomaisten tavoittamattomissa ja ii) varojen arvo on yli 60 000 Kroatian kunaa (noin 8 000 euroa kertomuksen laadintahetkellä). Bulgaria ja Slovenia ovat ottaneet käyttöön menettelyt, jotka mahdollistavat varojen menetetyksi tuomitsemisen siviilioikeudellisessa menettelyssä, jos henkilöä syytetään tietyistä laissa määritellyistä rikoksista. Kummassakin jäsenvaltiossa tämän tyyppinen menetetyksi tuomitseminen ei ole riippuvainen rikostuomiosta.

Romanian kansallisessa lainsäädännössä säädetään julkisissa tehtävissä toimivien osalta sellaisten tavaroiden menetetyksi tuomitsemisesta, joiden laillista alkuperää ei voida selittää. Tuomioistuinmenettely voidaan toteuttaa myös vastaajan poissaolosta huolimatta, jos syytetty on paennut tai vaihtanut osoitetta.

Ruotsissa täytäntöönpanolainsäädäntö kattaa menetetyksi tuomitsemisen, jos syytetyn tai epäillyn tuomitseminen ei ole mahdollista ’pysyvän esteen’ (esimerkiksi rikoksentekijän kuoleman tai rikoksen vanhentumisen) takia. Kreikan rahanpesun torjuntaa koskeva lainsäädäntö mahdollistaa rikoshyödyn menetetyksi tuomitsemisen, jos rikoksentekijä on kuollut tai jos rikosoikeudellinen menettely on keskeytetty tai asiaa ei ole otettu tutkittavaksi.

2.2.4.Laajennettu menetetyksi tuomitseminen (5 artikla)

2.2.4.1.Laajennettu menetetyksi tuomitseminen (5 artiklan 1 kohta)

Direktiivin 5 artiklassa säädetään laajennetusta menetetyksi tuomitsemisesta ja velvoitetaan jäsenvaltiot mahdollistamaan tuomitulle kuuluvan omaisuuden menetetyksi tuomitseminen, jos i) rikos on omiaan tuottamaan taloudellista hyötyä ja ii) tapauksen olosuhteet antavat olettaa, että kyseinen omaisuus on peräisin rikollisesta toiminnasta.

Analyysin perusteella voidaan todeta, että jäsenvaltioissa on vaihtelevat näyttökynnykset. Itävallassa laajennettu menetetyksi tuomitseminen on sallittua vain, jos on ”kohtuullista olettaa”, että omaisuus on peräisin laittomasta toiminnasta. Virossa, Kyproksessa ja Alankomaissa tuomioistuin voi ”olettaa”, että varat ovat peräisin laittomasta toiminnasta. Tšekissä laajennettu menetetyksi tuomitseminen edellyttää, että tuomioistuin ”katsoo” osan omaisuudesta olevan peräisin rikollisesta toiminnasta. Espanjassa tuomioistuimen on ”todettava hyvin perustellun objektiivisen näytön perusteella”, että omaisuus on peräisin laittomasta toiminnasta. Latviassa, Liettuassa ja Maltassa tuomioistuinten on ”perustellusti oletettava”, että omaisuus on peräisin laittomasta toiminnasta. Belgiassa on oltava olemassa ”vakavia ja konkreettisia viitteitä” siitä, että etu aiheutuu rikoksesta. Ruotsissa tuomioistuimen on katsottava, että on ”selvästi todennäköisempää, että kyseessä on rikoshyöty kuin että ei ole kyse siitä”. Romaniassa tuomioistuimen on oltava ”vakuuttunut” siitä, että omaisuus on peräisin rikollisesta toiminnasta.

Täytäntöönpanolainsäädäntö sisältää useimmissa jäsenvaltioissa (Belgia, Bulgaria, Kypros, Tšekki, Saksa, Viro, Espanja, Kroatia, Unkari, Irlanti, Italia, Liettua, Luxemburg, Latvia, Malta, Puola, Portugali, Romania) kriteerejä, joiden avulla kansallinen tuomioistuin voi määrittää, ovatko kyseiset varat peräisin laittomasta toiminnasta (esimerkiksi epäsuhdan olemassaolo kyseisen henkilön laillisten tulojen ja hänen varojensa arvon välillä tai hänen taloudellisen tilanteensa ja elämäntapansa välillä). Useissa jäsenvaltioissa laajennettu menetetyksi tuomitseminen ei ole mahdollista, jos omaisuuden arvo alittaa tietyn rajan, esimerkiksi 12 500 euroa Liettuassa ja 200 000 zlotya Puolassa (noin 47 000 euroa kertomuksen laadintahetkellä). Bulgariassa ja Sloveniassa epäillyn tai syytetyn laillisten tulojen ja hänen omaisuutensa välillä on oltava ero, joka on vähintään 150 000 levaa Bulgariassa (noin 76 700 euroa kertomuksen laadintahetkellä) ja 50 000 euroa Sloveniassa. Epäsuhdan olemassaoloa epäillyn laillisten tulojen ja hänen varojensa välillä edellytetään myös Slovakian lainsäädännössä, ja eron on oltava kooltaan vähintään 1 500 kertaa maassa käytössä oleva vähimmäispalkka.

Tietyt jäsenvaltiot ovat asettaneet aikarajoja, joiden sisällä hankittujen varojen voidaan katsoa olevan peräisin rikollisesta toiminnasta (esimerkiksi viisi vuotta ennen syytteeseen asettamista Belgiassa, Unkarissa, Portugalissa ja Romaniassa, kuusi vuotta ennen syytteeseen asettamista Kyproksessa ja Irlannissa, kymmenen vuotta ennen syytteeseen asettamista Bulgariassa, viisi vuotta ennen rikokseen syyllistymistä Tšekissä, Liettuassa ja Puolassa ja kuusi vuotta ennen rikokseen syyllistymistä Alankomaissa).

Bulgaria ja Slovenia ovat panneet tämän säännöksen täytäntöön menetetyksi tuomitsemista siviiliasioissa koskevan lainsäädäntönsä kautta, jolloin on mahdollista tuomita menetetyksi sellaisen henkilön omaisuus, jota ei ole tuomittu rikoksesta.

2.2.4.2.Niiden rikosten määritelmä, joiden osalta laajennetun menetetyksi tuomitsemisen on oltava mahdollista (5 artiklan 2 kohta)